|  |  |  |
| --- | --- | --- |
| BOSNA I HERCEGOVINA |  | БОСНА И ХЕРЦЕГОВИНА |
| Brčko distrikt BiH | Брчко дистрикт БиХ |
| **SKUPŠTINA****BRČKO DISTRIKTA BiH** | **СКУПШТИНА****БРЧКО ДИСТРИКТА БиХ** |
| *Mladena Maglova 2, 76100 Brčko distrikt BiH, telefon i faks: 049/215-516*  | *Младена Маглова 2, 76100 Брчко дистрикт БиХ, тел. и факс: 049/215-516* |

Na osnovu člana 16 stava 2 Zakona o zaštiti prava pripadnika nacionalnih manjina Brčko distrikta Bosne i Hercegovine („Službeni glasnik Brčko distrikta Bosne i Hercegovine“, brojevi: 41/20 i 13/21) i člana 4 stava 1 Odluke o osnivanju Vijeća nacionalnih manjina Brčko distrikta Bosne i Hercegovine („Službeni glasnik Brčko distrikta Bosne i Hercegovine“, broj 23/21), na osnovu Odluke Komisije za zaštitu ljudskih prava broj: 01.5-05-70/24 od 12. 6. 2024. godine, Skupština Brčko distrikta Bosne i Hercegovine raspisuje

**JAVNI POZIV**

**za izbor i imenovanje jednog člana Vijeća nacionalnih manjina Brčko distrikta Bosne i Hercegovine**

**I**

Pozivaju se udruženja nacionalnih manjina, aktivna u zaštiti prava nacionalnih manjina u Brčko distriktu da predlože kandidata za imenovanje jednog člana u Vijeću nacionalnih manjina Brčko distrikta Bosne i Hercegovine.

Kandidata za članstvo u Vijeću nacionalnih manjina mogu kandidovati udruženja koja zastupaju prava pripadnika nacionalnih manjina.

Nacionalna manjina, u skladu s članom 2 Zakona, jeste dio stanovništva - državljana BiH, koji imaju prebivalište u Distriktu, a koji ne pripadaju nijednom od tri konstitutivna naroda, a sačinjavaju je ljudi istog ili sličnog etničkog porijekla, iste ili slične tradicije, običaja, vjerovanja, jezika, kulture i duhovnosti i bliske ili srodne istorije i drugih obilježja.

Vijeće je savjetodavno tijelo koje daje preporuke, mišljenja, savjete i prijedloge o pitanjima koja se odnose na prava pripadnika nacionalnih manjina, a čine ga po jedan predstavnik iz svake nacionalne manjine zastupljene u Distriktu.

**II**

Kriteriji za izbor jednog člana Vijeća su opšti i posebni.

Opšti kriteriji su:

1. da je državljanin BiH,
2. da je stariji od 18 godina,
3. da je pripadnik nacionalne manjine – članovi udruženja iz člana 4 stava 3 Odluke ili da se izjašnjavao kao pripadnik nacionalne manjine u smislu člana 4 Zakona,
4. da je dao izjavu da je predstavnik nacionalne manjine za koju se kandidira,
5. da je dao izjavu o odricanju od prava na članstvo u drugim savjetodavnim tijelima nacionalnih manjina na svim nivoima vlasti u BiH u slučaju da bude izabran u Vijeće, s obzirom na to da kandidati ne mogu istovremeno biti članovi drugog savjetodavnog tijela nacionalnih manjina na bilo kojem nivou vlasti u BiH i
6. da ima prebivalište na teritoriju Distrikta.

Posebni kriteriji su:

1. da poznaje pravnu regulativu u BiH i Distriktu te međunarodne konvencije u domenu zaštite ljudskih prava i prava nacionalnih manjina,
2. da ima praktično iskustvo u domenu zaštite ljudskih prava i prava nacionalnih manjina i
3. da ima preporuku udruženja iz člana 4 stava 3 Odluke ili udruženja koje se bavi zaštitom i promicanjem prava nacionalne manjine kojoj kandidat pripada.

Uz prijedlog kandidata za članstvo u Vijeću nacionalnih manjina Brčko distrikta Bosne i Hercegovine s naznakom ispred koje se nacionalne manjine kandidat predlaže, potrebno je dostaviti:

* aktuelni izvod iz sudskog registra za udruženje nacionalnih manjina koje prijedlog podnosi,
* aktuelni statut udruženja nacionalnih manjina koje prijedlog podnosi,
* prijavu za članstvo u Vijeću nacionalnih manjina,
* biografiju kandidata u kojem će se obrazložiti ispunjavanje posebnih kriterija i odgovarajuće preporuke udruženja,
* izjavu da je predstavnik nacionalne manjine za koju je kandidiran, potpisanu i ovjerenu (kod nadležnog organa),
* izjavu o odricanju od prava na članstvo u drugim savjetodavnim tijelima nacionalnih manjina na svim nivoima vlasti u BiH u slučaju da bude izabran u Vijeće, s obzirom na to da kandidati ne mogu istovremeno biti članovi drugog savjetodavnog tijela nacionalnih manjina na bilo kojem nivou vlasti u BiH, potpisanu i ovjerenu (kod nadležnog organa) i
* dokaz o ispunjavanju kriterija prijavljenog prebivališta u Brčko distriktu, izdat od strane nadležnog organa.

**III**

Na osnovu prikupljenih prijedloga, Komisija za zaštitu ljudskih prava provodi postupak izbora jednog člana Vijeća na osnovu člana 16 stavova 2 i 3 Zakona, a Skupština imenuje jednog člana Vijeća na osnovu člana 16 stava 4 Zakona.

Prijavljeni kandidati bit će usmeno intervjuirani, kako bi se utvrdilo da ispunjavaju posebne kriterije za članove Vijeća.

**IV**

Mandat člana Vijeća traje četiri godine od dana imenovanja, s pravom obnavljanja mandata samo jednom.

**V**

Prijavu/Prijedlog za člana Vijeća nacionalnih manjina Bosne i Hercegovine, uz dokumentaciju kojom se dokazuje ispunjavanje kriterija za izbor članova Vijeća nacionalnih manjina Brčko distrikta Bosne i Hercegovine iz člana II ovog javnog poziva, dostaviti na adresu:

***Skupština Brčko distrikta Bosne i Hercegovine, Komisija za zaštitu ljudskih prava -„Javni poziv za izbor i imenovanje jednog člana Vijeća nacionalnih manjina Brčko distrikta Bosne i Hercegovine“, s napomenom NE OTVARATI, Mladena Maglova 2, 76100 Brčko.***

**VI**

Javni poziv otvoren je 15 (petnaest) dana od dana objavljivanja na internet stranici Skupštine Brčko distrikta Bosne i Hercegovine.

Nepotpune i neblagovremene prijave neće biti razmatrane.

Za sve dodatne informacije, zainteresirani se mogu obratiti u Skupštinu Brčko distrikta Bosne i Hercegovine, na telefonski broj 049 215 516.

Broj: 01-02-279-1/24

Brčko, 5. 7. 2024. godine

 PREDSJEDNIK

 SKUPŠTINE BRČKO DISTRIKTA BiH

 **mr. sci.** **Siniša Milić**